Tamon məbədi (Sumida)

– Yaponiyanın Tokio şəhərinin Sumida rayonunda yerləşən, buddizmin Şinqon məktəbinə mənsub məbəd. Məbəd tanrı Bişamontenə həsr olunmuşdur.

 Tarixi 
Məbəd 957–961-ci illərdə təşkil olunsa da, Tanşo dövründə (1573–1593) hazırda yerləşdiyi yerə köçürülmüşdür. Məbədin qamışdan hazırlanmış dama malik orijinal darvazası 1718-ci ildə baş vermiş yanğın nəticəsində məhv olmuş və yenidən tikilmişdir.

Məbəd İkinci Dünya müharibəsi zamanı Tokionun hava bombardmanından salamat qalmış azsaylı tikililərdən biri olmuşdur. Məbəddə bu bombardmandan qurtula bilməyən bəzi strukturların fraqmentləri sərgilənir. Bunlardan biri Asakusa Beynəlxalq Teatrına aid olan bir polad parçası, digəri isə bombardman zamanı yanmış, 1991-ci ildə Nişi-Nipporidə kəşf edilmiş ağacın gövdəsidir. Məbəddə müharibə qurbanlarının xatirəsini yad etmək üçün Kannonun heykəli yerləşdirilmişdir.

 Tanukilər 
Məbəd yapon folklorundakı mifik canlılar olan tanukilərlə assosiasiya olunur. Bu səbəbdən məbəd Tanuki məbədi kimi tanınır. Məbəddə bir çox tanuki heykəli yerləşir.

Əfsanəyə görə keçmişdə məbəd ərazisi yokayların məskəni, müxtəlif bədheybətlərin evi olmuşdur. Onlardan qurtulmağa qərar vermiş Bankay adlı bir keşiş məbəd qurmuş və tanukilərin yaşadığı qrotun girişini bağlamışdır. Qəzəblənmiş tanukilər keşişi incitməyə başlamış, nəhəng Onyudo cildinə bürünərək onun yuxularına girmişdirlər. Bankay kömək üçün Bişamontenə dua etmiş və Bişamonten tanukiləri dayandırmaq üçün bir nümayəndəlik göndərmişdir. Növbəti gün Bankay və kəndlilər darvazanın önündə ölmüş tanukilərlə qarşılaşmışdırlar. Onlara yazığı gələn keşiş tanukilər üçün məbəddə bir məzar hazırlamışdır. Bu məzar hələ də öz varlığı qoruyur.

 Qalereya 

 İstinadlar 

Kateqoriya:Sumida tikililəri
Kateqoriya:Şinqon buddizmi
Kateqoriya:Yaponiyadakı buddist məbədləri
Kateqoriya:Tokiodakı dini tikililər
Kateqoriya:Yeri dəyişdirilmiş tikililər